題東林寺
作者：喻良能
朝代：宋

paragraphs: 江湖大蘭若，廬阜一東林。
砌遶琮琤水，門羅翠碧岑。
煙雲千古色，松檜四時陰。
岸幘銷塵慮，凭欄凈客心。
殿成神運力，泉出虎跑音。
溪在思元亮，堂荒憶醉吟。
圖傳三笑粲，閣擁五杉森。
貝葉應難訪，經臺已莫尋。
僧袈何代朽，佛影幾時沉。
晉輦黄埃久，殷碑蒼蘚深。
不妨閒弔古，誰復爲沾襟。
香火惟蓮社，傳流直至今。